**זיקוקי די-נור**

**תזמורת הבארוק ירושלים פותחת את העונה ה-34 ביצירותיו החגיגיות של הנדל: זיקוקי די נור מלכותיים ומוסיקה על פני המים.**

**היצירות יבוצעו במלואן לראשונה בישראל!**

**מנצח: אנדרו פארוט (אנגליה)**

**6-9 בנובמבר. ירושלים, תל אביב ונס ציונה**

עונתה ה-34 של תזמורת הבארוק ירושלים נפתחת בקול תרועה רמה, עם שתי היצירות הכליות המפורסמות והחשובות ביותר של גיאורג פרידריך הנדל: מוסיקה על פני המים ומוסיקה לזיקוקי די נור מלכותיים.

על התזמורת ינצח אנדרו פארוט מאנגליה. לתזמורת יצטרפו שלל נגני כלי נשיפה היסטוריים בהם נגן החצוצרה הקנדי אלכסיס באסק.

את מוסיקה על פני המים חיבר הנדל בהזמנתו של המלך ג'ורג' הראשון. היצירה בנויה משלוש סוויטות בנות מספר פרקים כל אחת. היצירה בוצעה פעם אחר פעם ברצף, במהלך קונצרט לילי משגע, בו המוסיקאים ישבו על רפסודות גדולות בנהר התמזה וניגנו להנאת המלך, האצולה, ובני החברה הגבוהה של לונדון. מרבית פרקי הסוויטות הינם פרקי מחול, בסגנון צרפתי אלגנטי אך שוקק חיים, וכוללות נעימות שהפכו למפורסמות ושגורות בכל אוזן עם השנים.

בעוד שהפקה מוסיקלית על המים היתה הדרך של ג'ורג' הראשון לייצר לובי ציבורי, בנו, ג'ורג' השני החליט להעלות את הרף. בשנת 1749 הוא הזמין מהנדל סוויטת מחולות שתבוצע מתוך בנין שנבנה במיוחד, כאשר מחוצה לו משוגרים זיקוקי די נור: השעשוע החדש של אירופה באותה תקופה. לרוע המזל, החיזיון האור-קולי הפך לביזיון אור-קולי, בשל מזג אוויר גרוע ומספר תאונות אחרות שהתרחשו במהלך השיגור. עם זאת, המוסיקה זכתה להצלחה מסחררת, אינספור ביצועים חוזרים, והפכה למונומנט בריטי.

מאסטרו אנדרו פארוט, מנצח הכבוד של תזמורת הבארוק ירושלים, ומחשובי החוקרים והמבצעים המיודעים היסטורית של הנדל בדורנו, ישיט את התזמורת על נהרות הססגוניות האנגלית, וישגר צלילים נפלאים לחלל אולמות הקונצרטים בירושלים, תל אביב ונס ציונה.

**קונצרט מס' 1**

**קונצרט פתיחת העונה - זיקוקי די נור**

אנדרו פארוט, מנצח (אנגליה)

ג. פ הנדל

מוסיקה על פני המים, רי"ה 348-350

מוסיקה לזיקוקי די נור מלכותיים, רי"ה 351

יום א', 6.11.2022 בשעה 20:00 – ימקא הבינלאומית ירושלים

יום ג', 8.11.2022 בשעה 20:00 – אולם צוקר, היכל התרבות תל אביב

יום ד', 9.11.2022 בשעה 20:00 – היכל לאמנויות נס ציונה

כרטיסים:

מחיר מלא – 160 ₪. הנחות לגמלאים, צעירים (18-35), ידידי התזמורת.

לפרטים ורכישת כרטיסים: [www.jbo.co.il](http://www.jbo.co.il), 02-6715888